বরফহীন হিমালয়! উত্তরের এই অচেনা শীত কি কোনও অশনি সংকেত?

ওয়েব ডেস্ক: শীত হলেই বরফের সাদা চাদরে ঢেকে যায় হিমালয় (Snowless Himalayas)। দশকের পর দশক এই ছবিটাই দেখা যাচ্ছে। কিন্তু এবছর সেই চেনা ছবিতে এসেছে খানিক বদল। জানুয়ারি শেষ হতে চললেও উত্তরাখণ্ডের (Uttarakhand) গড়ওয়াল হিমালয়ের (Garhwal Himalayan Region) বেশিরভাগ উচ্চ পার্বত্য অঞ্চলে দেখা মেলেনি তুষারপাতের (Snowfall)। প্রায় ১২ হাজার ফুট উচ্চতায় অবস্থিত তুঙ্গনাথ শৃঙ্গে হালকা তুষারসদৃশ জমাট বরফ দেখা গিয়েছে।

হিমালয়ের বুকে শীতের এই ফিকে ছবি দেখেই চিন্তায় পড়েছেন বিশেষজ্ঞরা। বরফের অভাব প্রভাব ফেলছে হিমালয়ের গোটা বাস্তুতন্ত্রে। কারণ হিমালয়ের তুষার একটি প্রাকৃতিক জলাধারের মতো কাজ করে। ধীরে ধীরে গলে এই তুষার গঙ্গা সহ বহু বড় নদীকে জলের জোগান দেয়। তুষারের অভাবে এই স্বাভাবিক জলচক্র ব্যাহত হয়, যার দীর্ঘমেয়াদি প্রভাব পড়তে পারে কৃষি ও পানীয় জলের উপর। অর্থাৎ, এর প্রভাবে দেশের কোটি কোটি মানুষ ক্ষতিগ্রস্ত হতে পারে।

আরও পড়ুন: দিনেই নামবে অন্ধকার, বদলে যাবে সূর্যের রং! কবে ঘটবে জানেন?

কিন্তু কেন হচ্ছে এমনটা? আবহাওয়াবিদদের মতে, ‘ওয়েস্টার্ন ডিস্টার্ব্যান্স’ অর্থাৎ পশ্চিমী ঝঞ্ঝার অনুপস্থিতিই এই পরিস্থিতির মূল কারণ। এই আবহাওয়া সিস্টেমের উপর ভর করেই উত্তর ভারতে শীতকালীন বৃষ্টি ও তুষারপাত হয়। এর নেপথ্যে জলবায়ু পরিবর্তনকে (Climate Change) দায়ি করছেন অনেকেই। সেই জন্য উত্তরাখণ্ডের পাহাড় এবং সেখানকার মানুষের জন্য এবারের এই অচেনা শীত হয়তো আরও বড় পরিবেশগত পরিবর্তনের পূর্বাভাস। তুষারহীন জানুয়ারি যেন ভবিষ্যতের এক নীরব সতর্কতার সংকেত।

দেখুন আরও খবর:

The post বরফহীন হিমালয়! উত্তরের এই অচেনা শীত কি কোনও অশনি সংকেত? first appeared on KolkataTV.