তুষারদেশে ইতিহাস! আন্টার্কটিকায় বড় নজির গড়লেন ভারতের কবিতা

ওয়েব ডেস্ক: পাহাড়ের চূড়ায় ইতিহাস লিখলেন ভারতের মেয়ে। এভারেস্ট নয়, মরুদেশ আন্টার্কটিকার (Antarctica) সর্বোচ্চ শৃঙ্গ জয় করে নজির গড়লেন উত্তরাখণ্ডের (Uttarakhand) আলমোড়ার কবিতা চাঁদ (Kavita Chand)। গত ১২ ডিসেম্বর স্থানীয় সময় রাত ৮টা ৩০ মিনিটে আন্টার্কটিকার সর্বোচ্চ শৃঙ্গ মাউন্ট ভিনসন (Mount Vinson) জয় করেন তিনি। ৪,৮৯২ মিটার উচ্চতায় এই সাফল্য অর্জনের মাধ্যমে ‘সেভেন সামিটস’ চ্যালেঞ্জের পথে আরও এক ধাপ এগিয়ে গেলেন ৪০ বছর বয়সি এই ভারতীয় পর্বতারোহী।

গত ৩ ডিসেম্বর মাউন্ট ভিনসন অভিযান শুরু করেন কবিতা। ৪ ডিসেম্বর তিনি চিলির পুন্তা আরেনাসে পৌঁছন এবং ৭ ডিসেম্বর ইউনিয়ন গ্লেসিয়ারের উদ্দেশে রওনা দেন। সেদিনই বিশেষ বিমানে চড়ে ৪০ মিনিটের মধ্যে তিনি পৌঁছন ভিনসন বেস ক্যাম্পে, যা সমুদ্রপৃষ্ঠ থেকে প্রায় ২,১০০ মিটার উচ্চতায় অবস্থিত। এই অভিযানের নেতৃত্বে ছিলেন কবিতার গাইড মিংমা ডেভিড শেরপা। তাঁর তত্ত্বাবধানে নয় সদস্যের একটি ভারতীয় দল সফলভাবে শৃঙ্গে পৌঁছয়। শৃঙ্গে পৌঁছে ভারতের জাতীয় পতাকা উঁচিয়ে দেশকে গর্বিত করেন উত্তরাখণ্ডের কবিতা চাঁদ।

আরও পড়ুন: কোটি টাকার ‘হ্যান্ডশেক’ ছাড়াও দিল্লিতে দিনভর কী কী করবেন মেসি?

তবে মাউন্ট ভিনসন জয়ের আগে একাধিক কীর্তি গড়েছেন কবিতা। ইউরোপের সর্বোচ্চ শৃঙ্গ মাউন্ট এলব্রুসেও পা রেখেছিলেন তিনি। তবে মরুদেশের সর্বোচ্চ শৃঙ্গ জয় তার থেকেও কঠিন ছিল। কারণ বিশ্বের যেসব পর্বতে ওঠা সবচেয়ে কঠিন, তার মধ্যে অন্যতম হল মাউন্ট ভিনসন। চরম আবহাওয়া, হিমাঙ্কের নিচে তাপমাত্রা এবং অজানা বরফের চাদর সেখানে পর্বতারোহীদের পথকে আরও কঠিন করে তোলে।

দেখুন আরও খবর:

The post তুষারদেশে ইতিহাস! আন্টার্কটিকায় বড় নজির গড়লেন ভারতের কবিতা first appeared on KolkataTV.