কেদারনাথে রিল বানানোর দিন শেষ! মন্দির চত্বরে নিষিদ্ধ মোবাইল, ক্যামেরা

ওয়েব ডেস্ক: কেদারনাথে (Kedarnath) গিয়ে রিল বানানো যেন একটা ট্রেন্ড হয়ে দাঁড়াচ্ছিল দিনের পর দিন। এবার থেকে সেই ট্রেন্ডে ইতি টানল প্রশাসন। এবছর থেকে উত্তরাখণ্ডের (Uttarakhand) চারধাম যাত্রার (Char Dham Yatra) অন্তর্গত সমস্ত মন্দির চত্বরে মোবাইল ফোন ও ক্যামেরার ব্যবহার সম্পূর্ণভাবে নিষিদ্ধ (Mobile Phone And Camera Banned) করা হচ্ছে। জেলা ম্যাজিস্ট্রেট, সিনিয়র সুপারিন্টেনডেন্ট অব পুলিশ এবং সংশ্লিষ্ট দফতরের আধিকারিকদের সঙ্গে বৈঠকের পর এই সিদ্ধান্তের কথা জানান গাড়োয়াল কমিশনার বিনয় শঙ্কর পাণ্ডে।

সংবাদমাধ্যমকে তিনি বলেন, মন্দির চত্বরে মোবাইল ও ক্যামেরা ব্যবহারের ফলে চারধাম যাত্রায় একাধিক সমস্যা তৈরি হচ্ছিল। ভিড় সামলানো এবং সেই ভিড়ের মধ্যে আইনশৃঙ্খলা বজায় রাখার ক্ষেত্রে তৈরি হচ্ছিল নানা সমস্যা। সেই কারণেই চার ধাম মন্দির প্রাঙ্গণে মোবাইল ফোন ও ক্যামেরা সম্পূর্ণভাবে নিষিদ্ধ করার সিদ্ধান্ত নেওয়া হয়েছে বলে জানানো হয়েছে প্রশাসনের তরফে।

আরও পড়ুন: বন্দে ভারত স্লিপারের কোচ কীরকম, কী কী সুবিধা মিলবে?

জানা গিয়েছে, এবছর থেকে মন্দিরে প্রবেশের আগে দর্শনার্থীদের মোবাইল ফোন ও ক্যামেরা জমা দিতে হবে। দর্শন শেষে মন্দিরের বাইরে এসে তাঁরা মন্দিরের সামনে দাঁড়িয়ে ছবি এবং ভিডিও তুলতে পারবেন। ইতিমধ্যে বদ্রীনাথ-কেদারনাথ মন্দির কমিটিকে নির্দেশ দেওয়া হয়েছে, যাতে মন্দির চত্বরে ভক্তদের মোবাইল ও ক্যামেরা নিরাপদে রাখার জন্য আলাদা ব্যবস্থা করা হয়।

সরকারি তথ্য অনুযায়ী, গত মরসুমে গঙ্গোত্রী, যমুনোত্রী, কেদারনাথ ও বদ্রীনাথে মোট ৫০ লক্ষেরও বেশি ভক্ত এসেছিলেন। এবছর এই যাত্রাকে আরও মসৃণ, নিরাপদ ও সুবিধাজনক করে তুলতেই এই নতুন নিয়ম কার্যকর করা হচ্ছে।

দেখুন আরও খবর:

The post কেদারনাথে রিল বানানোর দিন শেষ! মন্দির চত্বরে নিষিদ্ধ মোবাইল, ক্যামেরা first appeared on KolkataTV.